Imtella' Novembru 1, 2021 - Aġġornata 1 Ta' Novembru, 2021 2:12pm Is-26 edizzjoni tal-konferenza tan-Nazzjonijiet Maqgħuda fuq it-tibdil fil-klima, il-COP 26 li kienet posposta b'sena, bdiet fi Glasgow bi kwistjonijiet marbuta mat-tibdil fil-klima fuq l-aġenda tad-diskussjoni. Fost il-mexxejja dinjin li qegħdin jattendu għal din il-konferenza hemm il-Prim Ministru Robert Abela. Qal li tul il-konferenza Malta se twassal il-messaġġ li bħala pajjiż żgħir lesti nagħmlu l-parti tagħna, iżda li nifhmu wkoll kif kulħadd irid jagħmel il-parti tiegħu għax dak li ma jagħmilx ħaddieħor ikollu impatt fuqna wkoll. Il-president tal-COP 26 Alok Sharma qal li dan is-summit huwa kruċjali biex jinstabu soluzzjonijiet għat-tibdil fil-klima, fl-istess waqt li l-Organizzazzjoni Meteoroloġika Dinjija qalet li avvenimenti tat-temp estremi – fosthom sħana qawwija ħafna u għargħar – huma n-normalità l-ġdida. Ir-rapport dwar l-istat tal-klima għal din is-sena jisħaq li d-dinja qed tinbidel quddiemna. Ħadd mill-mexxejja dinjin ma jrid li pajjiżhom jidher li mhux qed jieħu azzjoni dwar it-tibdil fil-klima. Il-Prim Ministru Ingliż Boris Johnson wiegħed li se jaqta' l-emmissjonijiet, filwaqt li l-President Amerikan Joe Biden se jsibha diffiċli jikkommetti għal tnaqqis fl-emissjonijiet minħabba l-oppożizzjoni qawwija li jsib fil-kungress. Il-medja tat-temperatura f'20 sena mill-2002 mistennija li għall-ewwel darba taqbeż il-grad celsius aktar mill-livelli preindustrijali. Il-livelli tal-baħar għolew din is-sena għall-ogħla livell. Is-summit tal-COP 26 se jdum għaddej sat-12 ta' Novembru, fejn 200 pajjiż qed jintalbu li jnaqqsu l-emmissjonijiet ħżiena sas-sena 2030.